OBEC ROKYTOV PRI HUMENNOM 

Všeobecne záväzné nariadenie č. 2/2022

o umiestňovaní volebných plagátov na území obce 

Návrh VZN vyvesený na úradnej tabuli v obci Rokytov pri Humennom dňa: 07.04.2022
VZN prerokované schválené dňa: 27.04.2022
VZN zverejnené na stránke obce
VZN nadobúda účinnosť dňom:  30.04.2022

Obecné zastupiteľstvo v Rokytove pri Humennom v súlade s ustanovením § 6 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov (ďalej len „zákon o obecnom zriadení“) a ustanovením § 16 zákona č. 181/2014Z.z. o z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov

vydáva 

toto Všeobecne záväzné nariadenie obce ROKYTOV PRI HUMENNOM č. 2/2022 o umiestňovaní volebných plagátov na území obce(ďalej len „nariadenie“).

Čl. 1
Všeobecné ustanovenie
1. Toto nariadenie upravuje osobitný postup kandidujúcich politických strán alebo koalícii a nezávislých kandidátov pri umiestňovaní volebných plagátov na verejných priestranstvách v obci v čase volebnej kampane:
a) pre voľby do Národnej rady Slovenskej republiky,
b) pre voľby do Európskeho parlamentu,
c) pre voľby do orgánov samosprávnych krajov,
d) pre voľby do orgánov samosprávy obcí.

Čl. 2
Umiestňovanie volebných plagátov

1. Kandidujúce politické strany, politické hnutia (ďalej len "politická strana") ich koalície alebo jednotliví kandidáti môžu počas volebnej kampane umiestňovať volebné plagáty na verejných priestranstvách mestskej časti len na miestach určených v prílohe tohto nariadenia.
2. Umiestňovanie volebných plagátov na iných miestach verejných priestranstiev v obci je zakázané.

3. Zakázané je umiestňovať volebné plagáty na brány domov a steny budov, ktoré sú majetkom alebo sú v správe obce, a to aj v takom prípade, ak sú na nich umiestnené tabule alebo skrinky určené na umiestňovanie plagátov alebo iných verejných oznamov.

4. Reálne vyhradenie/označenie plochy pre volebné plagáty kandidujúcich politických subjektov vykoná obec až po zverejnení vyžrebovaných čísiel zaregistrovaných kandidátnych listín Štátnou komisiou pre voľby a kontrolu financovania politických strán (ďalej len „Štátna komisia“). Po zverejnení vyžrebovaných čísiel Štátnou komisiou obec rozdelí vyhradenú plochu v rovnakom pomere pre jednotlivé kandidujúce subjekty. Jednotlivé rozdelené plochy budú číselne označené, pričom kandidujúca politická strana umiestni svoj volebný plagát na plochu označenú číslom zhodujúcim sa s vyžrebovaným číslom určeným jej kandidátnej listine. V prípade volieb do orgánov samosprávnych krajov a volieb do orgánov samosprávy obcí, kde okrem politických strán kandidujú aj nezávislí kandidáti, sa číslo pridelí losovaním za účasti zástupcov politických strán a nezávislých kandidátov.

5. Takto vyhradená plocha bude k dispozícii zaregistrovaným politickým stranám až do skončenia volebnej kampane, bez ohľadu na to, či kandidujúci subjekt svoje právo na umiestnenie volebného plagátu využije, alebo nie. V prípade, ak kandidujúci subjekt nevyužije svoje právo na umiestnenie volebného plagátu na vyhradenej ploche na verejnom priestranstve, ostane miesto určené na umiestnenie volebného plagátu pre daný kandidujúci subjekt prázdne. Toto miesto nie je možné použiť na umiestnenie volebných plagátov iných kandidujúcich subjektov.

6. Politická strana, koalícia alebo jednotliví kandidáti môžu umiestniť volebné plagáty len na miesta, ktoré mestská časť vyhradí pre politickú stranu, koalíciu alebo jednotlivých kandidátov.

7. Miesta vyhradené na ploche každej betónovej skruže musia zodpovedať zásadám rovnosti všetkých kandidujúcich politických subjektov a kandidátov.

Čl. 3
Povinnosti politických subjektov a kandidátov

1. Každý politický subjekt a kandidát je povinný do desať dní po ukončení volieb všetky nalepené plagáty z plôch pre neho vyhradených miest odstrániť.

2. V prípade neodstránenia plagátov z vyhradených miest odstráni tieto obec na náklady príslušného politického subjektu alebo kandidáta.

Čl. 4
Sankcie

1. Za porušenie povinností ustanovených v tomto nariadení sa môže udeliť pokuta podľa osobitých predpisov (Zákon č. 372/1990 o priestupkoch v znení neskorších predpisov).

2. Právnickej osobe alebo fyzickej osobe oprávnenej na podnikanie, ktorá poruší toto nariadenie môže starosta obce v súlade s § 27b) zákona č. 369/1990 Zb. o obecnom zriadení uložiť pokutu do výšky 50,00 EUR.

Čl. 5
Záverečné ustanovenia
1. Všetky zmeny a doplnky tohto nariadenia podliehajú schváleniu obecného zastupiteľstva v ROKYTOVE PRI HUMENNOM.
2. Toto nariadenie bolo schválené uznesením obecného zastupiteľstva v ROKYTOVE PRI HUMENNOM č. 05/05.2022 zo dňa 27.04.2022
3. Nakoľko neboli vznesené žiadne námietky, toto nariadenie nadobúda účinnosť dňom 30.04.2022

V Rokytove pri Humennom ,  dňa 29.04.2022
...............................................
Drobňák Jozef
Starosta obce 

Príloha k nariadeniu č. 2
o umiestňovaní volebných plagátov na území obce

Vyhradené miesta
určené na umiestňovanie volebných plagátov jednotlivých politických subjektov a kandidátov zúčastňujúcich sa na príslušnej volebnej kampani sa nachádzajú pri:

1.	Verejná informačná tabuľa umiestnená v blízkosti Obecného úradu v Rokytove pri Humennom